Studentebetogers blameer polisie vir geweld | Maroela Media
Betogings by die Universiteit van KwaZulu-Natal (10 Oktober 2016) Foto: @WitnessKZN, Twitter
KwaZulu-Natalse leiers van die #FeesMustFall-beweging het Maandag beweer dat studente nie "boewe en skollies" is nie, maar bloot reageer op die hardhandige taktieke van die polisie.
"Ons verkies dat daar geen geweld is nie en het ook aan ons comrades gesê om vreedsaam te betoog," het Thobani Zikalala, die #FeesMustFall-leier, tydens 'n mediakonferensie in Durban gesê. Hy het tydens die konferensie aangekondig dat betogers vandag 'n optog sal hou vanaf Curries Fountain tot by die stad se hawe.
"Ons probeer die persepsie dat ons jong boewe en skollies is verander. Ons glo dat studente gewelddadig raak tydens betogings wanneer die polisie hardhandige taktieke gebruik."
'n Derdejaarstudent aan die Universiteit van KwaZulu-Natal (UKZN) het gesê daar is sekere mense binne die beweging wat voorheen gewelddadig opgetree het, maar die beweging het hulle in bedwang gebring. "Dit is moeilik om dit te doen wanneer ons heeltyd met geweld gekonfronteer word en geen direkte kommunikasie met universiteitsowerhede het nie, omdat hulle eerder privaat veiligheidsbeamptes en die polisie instuur."
Hy het gesê die stryd vir gratis onderrig is "'n edele saak" wat nie deur geweld versuur kan word nie. Volgens die student is betogers woedend vir die regering wat die beweging as 'n "politieke speletjie" sien. Hy het gesê die beweging is dankbaar teenoor studente wat wel tersiêre onderrig kan bekostig, maar steeds die stryd vir gratis onderrig ondersteun.
Nog een van die studenteleiers, Michael van Niekerk, het gesê die grootste rede vir die skermutseling tussen die polisie en studente is die feit dat die universiteitbestuur heeltemal van die studente afgesny is. Hy het gesê die hofinterdikte wat deur die bestuur bekom is, gee aan die polisie 'n reg om te skiet en studente in hegtenis te neem, wat geweld op die kampus bevorder.
"Die polisie raak maklik kwaad en maklik uitgelok en die studente is op 'n mespunt. Die geweld word veroorsaak deur hierdie afsnyding tussen die bestuur en studente," het Van Niekerk gesê. Hy het ook die res van Suid-Afrika gekap omdat hulle nie meegevoel met die studente se stryd het nie. "Hulle kyk hierna en sien net swart geweld van swak-verteenwoordigde media," het hy gesê.
Volgens die leiers is daar meer as 40 hofsake hangend teen UKZN-studente, terwyl meer as tien studente van die Durban University of Technology in hegtenis geneem is.
Die Westville-kampus en Howard College-kampus van die UKZN moes Maandag noodgedwonge hul deure sluit ná 'n onderonsie tussen die polisie en studente. Die optog sal vandag om 09:00 begin.
Kan nie die twak glo nie, die studente(EFF) is verseker geweldadig en vernietig als wat in hulle pad staan
Die studente wat brand en verwoes het waarskynlik nie 'n hoop om die akademiese jaar te slaag nie en het dus niks om te verloor nie. Ek en my kinders het wel. My wrewel ken tans geen perke nie.
En wat verwag die narre. Na n miljard rand se skade moet die polisie net toekyk???
Nou Verstaan Ons
Nou verstaan ons almal. Mos.
Dis alles iemand anders se skuld….ALTYD….maar nooit [NOOIT] die ongewenste elemente nie.
"Da poulice made me do it…. yes."
Werklik verby pateties! Staak as jy wil staak, maar wie gee jou die reg om ander wat wel wil studeer en graad vang, te intimideer en miljoene rande se skade aan ander [onskuldiges] se eiendom aan te rig?
En die goewerment sit terug….?
Genoeg is seker genoeg!
Dit is seker die Polisie wat die bussie op sy sy gegooi het en die biblioteek aan die brand gesteek het. Julle is n klomp kriminele en verdien nie om te studeer nie.